Il-Kap tal-Oppożizzjoni Simon Busuttil qal li fl-aħħar ġimgħat fil-kwistjoni tal-iskema taċ-ċittadinanza Maltija, l-Partit Nazzjonalista wera li hu Oppożizzjoni li għamlet id-differenza. Waqt il-maratona ta’ ġbir ta’ fondi tal-Partit Nazzjonalista, Dr. Busuttil qal li l-liġi taċ-ċittadinanza għaddiet mill-Parlament imma qal li l-Oppożizzjoni kienet b’saħħitha biżżejjed biex il-Gvern jerġa’ lura għad-diskussjonijiet dwar din il-liġi. Il-Kap tal-Partit Nazzjonalista qal li matul id-diskussjoni fil-Parlament il-membri Parlamentari Nazzjonalisti kollha nsistew li jkun hemm kunsens qabel tgħaddi l-liġi. Simon Busuttil qal li bħalissa għaddejjin negozjati bejn il-Gvern u l-Oppożizzjoni dwar din l-iskema imma tenna li sfortunatament iż-żewġ naħat għadhom ‘il boghod. Dr. Busuttil qal li fil-parlament Ewropew il-Ministru tal-Finanzi Edward Scicluna mhux talli ma ddefendiex il-liġi tal-iskema taċ-ċittadinanza talli qal li din kienet żball u li ddaħlet b’mod mgħaġġel. Dr. Busuttil qal li l-Ministru Scicluna rrepeta l-istess oġġezzjonijiet li għamlet l-Oppożizzjoni għal din il-liġi. Qal li dan kollu juri li l-Oppożizzjoni hi kostruttiva. Ritratt: Arkivji